**МОТИВИ**

към проект на Наредба за изменение и допълнение на Наредба № 2 от 31 юли 2003 г. за въвеждане в експлоатация на строежите в Република България и минимални гаранционни срокове за изпълнени строителни и монтажни работи, съоръжения и строителни обекти

Проектът на Наредба за изменение и допълнение на Наредба № 2 от 31 юли 2003 г. за въвеждане в експлоатация на строежите в Република България и минимални гаранционни срокове за изпълнени строителни и монтажни работи, съоръжения и строителни обекти (Наредба № 2 от 31 юли 2003 г.) има за цел да приведе нейните разпоредби в съответствие с измененията и допълненията на Закона за устройство на територията (ЗУТ).

Предложеният проект е разработен и в изпълнение на Решение № 704 на Министерския съвет от 2018 г. за приемане на мерки за трансформация на модела на административно обслужване. В Решение № 704 на Министерския съвет от 2018 г. за приемане на мерки за трансформация на модела на административното обслужване е посочено, че в наредбата е въведено изискване издаденото разрешение за ползване/удостоверение за въвеждане в експлоатация да се връчва лично на възложителя или упълномощено от него лице, като следва да се предостави възможност на заявителя да поиска получаване на разрешението/удостоверението чрез лицензиран пощенски оператор. В решението на Министерския съвет е посочено, че наредбата изисква от лицата, които подават искане за регистриране и издаване на удостоверение за въвеждане в експлоатация да представят документи, които могат да бъдат набавени по служебен път.

В проекта на нормативен акт е предвидено и увеличаване на минималните гаранционни срокове за изпълнени строителни и монтажни работи, съоръжения и строителни обекти, които не са променяни от влизането в сила на наредбата през 2003 г.

Със Закона за изменение и допълнение (ЗИД) на Закона за устройство на територията (ЗУТ) (обн. ДВ, бр. 25 от 2019 г.) е изменен чл. 168, ал. 2, като е регламентирано, че строителният надзор се упражнява от консултант за строежите от първа до пета категория, с изключение на обектите по чл. 14, ал. 2 от Закона за Камарата на строителите. В § 48 от Преходните и заключителни разпоредби (ПЗР) към ЗИД на ЗУТ е посочено, че строежите от пета категория, за които е издадено разрешение за строеж до влизането в сила на този закон, се довършват и въвеждат в експлоатация по досегашния ред.

Със ЗИД на ЗУТ (обн. ДВ, бр. 41 от 2019 г., в сила от 22.08.2019 г.) е изменена разпоредбата на чл. 177, ал. 1 от закона, като е предвидено след завършването на строежа и приключване на приемните изпитвания, когато те са необходими, възложителят да подаде заявление пред органа по ал. 2 или 3 за въвеждането на обекта в експлоатация, като посочи идентификатор на обекта на кадастъра, подлежащ на въвеждане в експлоатация, а за строежите по чл. 32, ал. 1, т. 1, букви "б" и "ж" от Закона за кадастъра и имотния регистър, които създават зони на ограничения, възложителят да представи удостоверение от Агенцията по геодезия, картография и кадастър, че са нанесени в специализираните карти и регистри по чл. 32 от Закона за кадастъра и имотния регистър.

Предлаганите изменения на Наредба № 2 от 31 юли 2003 г. са както следва:

В чл. 17, ал. 3 и чл. 19б, ал. 4 от проекта на наредба е уредена възможността, издаденото разрешение за ползване или удостоверение за въвеждане в експлоатация или отказът за издаването им, да бъдат връчвани на възложителя или упълномощено от него лице не само лично, но и чрез лицензиран пощенски оператор, при поискване от страна на заявителя.

В съответствие с разпоредбата на чл. 177, ал. 1 от ЗУТ е предложено изменение на чл. 4, ал. 2, т. 2, подточка 2.4. и чл. 19а, ал. 3, т. 7 от наредбата и е предвидено възложителят да представя информация за идентификатор на обекта на кадастъра, подлежащ на въвеждане в експлоатация, като за строежите по чл. 32, ал. 1, т. 1, букви "б" и "ж" от Закона за кадастъра и имотния регистър, които създават зони на ограничения, се прилага удостоверение от Агенцията по геодезия, картография и кадастър, че са нанесени в специализираните карти и регистри по чл. 32 от Закона за кадастъра и имотния регистър;

В проекта на наредба в чл. 19а, ал. 1 е предвиден образец на искане за регистриране и издаване на удостоверение за въвеждане в експлоатация (Приложение № 1), в което са описани документите, изисквани от възложителя или от упълномощеното от него лице, който да се използва от всички общински администрации.

Предвидено е изменение на чл. 19а, ал. 3, което се състои в стандартизиране на изискваните документи за издаване на удостоверение за въвеждане в експлоатация и служебното снабдяване с някои от тях.

.

С чл. 19б, ал. 1, т. 1 от проекта на наредба е въведено изискването удостоверението за въвеждане в експлоатация да се издава по образец Приложение № 2.

С § 10 от ПЗР е предвидено строежите от пета категория, за които е издадено разрешение за строеж до влизането в сила на Закона за изменение и допълнение на Закона за устройство на територията (обн. ДВ, бр. 25 от 2019 г.) да се въвеждат в експлоатация по досегашния ред.

С приемането на проекта на наредба ще се постигне съгласуваност на нейните разпоредби с разпоредбите на ЗУТ и ще се изпълнят съответни мерки съгласно Решение № 704 на Министерския съвет от 2018 г. за приемане на мерки за трансформация на модела на административното обслужване, в резултат на което ще се подобри административното обслужване.

Във връзка с навлизането през последните години на нови технологии при изработването на строителните продукти, които допринесоха за тяхното по-високо качество и повишиха дълготрайността при влагането им в строителството, с проекта на наредба е предвидено изменение на минималните гаранционни срокове за изпълнени строителни и монтажни работи, съоръжения и строителни обекти, регламентирани с Наредба № 2 от 2003 г..

Целта на това изменение е осигуряване на нормалното функциониране и ползване на завършените строителни обекти, включително обектите на транспортната техническа инфраструктура и отстраняване на скритите дефекти след приемането им, посредством увеличаване на минималните гаранционни срокове, гарантиращи безопасното използване на строежите след въвеждането им в експлоатация.

Завишаването на минималните гаранционни срокове ще доведе до по-стриктно изпълнение на задълженията от страна на строителите и лицата, упражняващи строителен надзор за изпълнението на строежите в съответствие с издадените строителни книжа и с изискванията на чл. 169, ал. 1 и 3 от ЗУТ, както и с правилата за изпълнение на строителните и монтажните работи и с материали, изделия, продукти и други в съответствие с основните изисквания към строежите, и за спазване на технологичните изисквания за влагането им.

Това може да бъде постигнато чрез актуализиране, усъвършенстване и прецизиране на действащите разпоредби на наредбата.

С проекта за изменение и допълнение на Наредба № 2 от 31 юли 2003 г. се предвижда минимално завишаване от 1 до 3 години на минималните гаранционни срокове - за хидроизолационни, топлоизолационни, звукоизолационни и антикорозионни работи на сгради и съоръжения в агресивна среда и неагресивна среда; за всички видове строителни, монтажни и довършителни работи (подови и стенни покрития, тенекеджийски, железарски, дърводелски и др.); за вътрешни инсталации на сгради и при основен ремонт и реконструкция; за пречиствателни съоръжения и депа за твърди битови отпадъци; за преносни и разпределителни проводи (мрежи) и съоръжения към тях на техническата инфраструктура; за автомагистрали и скоростни пътища; за републикански пътища от I, II и III клас; при основен ремонт и реконструкция на всички пътища от републиканската пътна мрежа и за останалите пътища и улиците, както и при основен ремонт и реконструкция; за съоръжения за автомагистрали, пътища и улици и при основен ремонт и реконструкция; за железопътни линии и при основен ремонт и реконструкция; за самолетни писти и при основен ремонт и реконструкция; за съоръжения за самолетни писти и при основен ремонт и реконструкция; за хидроенергийни, хидромелиоративни, водоснабдителни съоръжения и системи и при основен ремонт и реконструкция; за пристанищни и брегоукрепителни съоръжения и системи и при основен ремонт и реконструкция.

За прилагане на предложения проект на наредба не са необходими финансови и други средства.

Изготвеният проект за изменение и допълнение на Наредба № 2 от 31 юли 2003 г. не въвежда изисквания на правото на ЕС.

На основание Закона за нормативните актове, срокът за обществено обсъждане след публикуване проекта на наредба и мотивите на Портала за обществени консултации, на интернет страниците на Министерството на регионалното развитие и благоустройството и на Дирекция за национален строителен контрол, е 30 дни.